钦定古今图书集成/明伦汇编/皇极典/第164卷 > 《宋武帝论》前人
## 钦定古今图书集成/明伦汇编/皇极典/第164卷 > 《宋武帝论》前人

“盖圣人不能为时，亦不能失时。”历观帝王之作，未有
不因人坠涂炭而得志，或天下嗷嗷，新主之资也。是
知秦有阎、赵之隙，汉罹莽、卓之灾，晋由曹氏之专，宋
实桓、元之篡，始得奋其智力，救此倒悬，陈浞羿之辜，
问滔天之罪。况刘裕天锡神勇，雄略命世，雷动四方，
风发竹里，龙骧虎步，独决神襟，长剑一呼，义声四合，
荡亡楚已成之业，复遗晋久绝之基。祀《夏》配天，不失
旧物，虽古人用兵，不足加也。至乃网罗俊异，待物知
人，动必应时，役无再举。西尽庸蜀，北划大河。自汉末
三分，东晋拓境，未能至也。